It-tieni diskors ta' Bildad Wieġeb imbagħad Bildad is-Suħi u qal: "Kemm se ddum bħalek taqla' kawtieli? Agħti ftit widen, ħallina nkellmuk. L-għala nitqiesu minnek bħala bhejjem, u fil-fehma tiegħek ma niswew xejn? Int li tifni ruħek bil-korla tiegħek, taħseb li għandha tintelaq minħabba fik id-dinja jew jitqanqal minn postu l-blat? Imma żgur jintefa d-dawl tal-ħażin, u l-fjamma tan-nar tiegħu ma tiddix aktar. Inin id-dawl fl-għarix tiegħu, u l-lampa ta' fuq rasu tintefa. Jiqsaru l-passi qawwija tiegħu, u l-fehma tiegħu stess iġġarrfu. B'riġlejh stess jidħol fix-xibka, fuq il-mansab imidd passih. Taqbdu ingassa minn għarqubu, u n-nassa tingħalaq fuqu. Moħbi fl-art għalih il-ħabel, u t-trabokk fil-mogħdija. Minn kull naħa jħebb għalih il-biża', u jibqa' jsus wara riġlejh. Jgħum fil-ġid imma bil-ġuħ, u l-qerda tiegħu tistennieh maġenbu. Tikollu ġildu marda kerha, l-iben il-kbir tal-Mewt jirgħa fuq ġismu. Jinħataf mill-għarix komdu tiegħu, u jġorruh għand Sultan il-waħxijiet . L-għarix tiegħu jagħtuh in-nar, fejn kien joqgħod iferrxu l-kubrit. Minn taħt jinxfulu għeruqu, u minn fuq jinxfulu l-friegħi. Tgħib mid-dinja tifkirtu, u fit-toroq ma jkollux isem. Iwaddbuh mid-dawl għal ġod-dlam, u jqaċċtuh minn wiċċ did-dinja. Ma jkollux nisel fost il-poplu tiegħu, lanqas ħadd ma jibqagħlu f'għamartu. Għal li ġralu jistagħġbu n-nies tal-Punent, u dawk tal-Lvant jitkexkxu. Iva, dan hu tmiem l-għamara tal-ħażin, dan imissu min ma jridx jaf b'Alla."